AlexejDobrolubov/national_council_slovak_2010 huggingface dataset:
16. schôdza NR SR - 2.deň - B. popoludní
Dátum: 2020-10-21
Poslanec: Kyselica, Lukáš (OĽANO)
Druh vystúpenia: Vystúpenie v rozprave

60. Vážený pán predsedajúci, vážená ministerka, nesmierne ma teší, že takýto zákon sa predkladá do Národnej rady. Môžem zodpovedne povedať, že bola to aj vízia programového vyhlásenia vlády. Taktiež môžem zodpovedne povedať, že ste pri tvorbe tohto zákona spolupracovali so všetkými právnickými obcami, s prokuratúrou, súdmi, políciou, Finančnou správou, takže tento zákon prešiel širokou diskusiou. Pri zákonoch je vždycky čo vylepšovať, aby tu bola nejaká lepšia právna istota, z toho dôvodu tam podávame ešte nejaké pozmeňujúce a doplňujúce návrhy poslancov Národnej rady, mňa a pána Vetráka, k vládnemu návrhu zákona o výkone rozhodnutia o zaistení majetku a správe zaisteného majetku a o zmene a doplnení niektorých zákonov. Vládny návrh zákona o výkone rozhodnutia o zaistení majetku a správe zaisteného majetku a o zmene a doplnení niektorých zákonov sa mení a dopĺňa takto. V čl. III sa za bod 12 vkladá nový bod 13, ktorý znie: "13. V § 58 ods. 4 sa za tretiu vetu vkladá nová štvrtá veta, ktorá znie: "Ak je to potrebné na posúdenie dôveryhodnosti výpovede, poznamenajú sa v zápisnici aj okolnosti, ktoré výpoveď takejto osoby sprevádzali, najmä jeho nerečové prejavy pri výpovedi, zvýšené prejavy nervozity, prípadne prejavy vplyvu alkoholu či iných omamných látok alebo psychotropných látok."." Nasledujúce body sa primerane prečíslujú, čo sa premietne aj do ustanovenia o účinnosti (čl. XVIII). Odôvodnenie: Upravujú sa prípady, keď vyslúchajúci počas výsluchu inak normálne pôsobiaceho svedka nadobudne napríklad čuchovými vnemmi alebo zvláštnymi fyziologickými reakciami svedka dojem, že osoba je alebo môže byť pod vplyvom alkoholu či iných omamných látok alebo psychotropných látok. Od znenia bodu č. 14 spoločnej správy výborov sa znenie tohto bodu pozmeňujúceho a doplňujúceho návrhu odlišuje len v tom, že okrem alkoholu a omamných látok sa dopĺňajú do normatívneho textu znenia aj psychotropné látky. 2. V čl. III bod 17 § 96f znie: § 96f "Zaistenie hnuteľnej veci Ak zaistené skutočnosti nasvedčujú tomu, že hnuteľná vec je nástrojom trestnej činnosti alebo výnosom z trestnej činnosti, môže predseda senátu a v prípravnom konaní prokurátor vydať príkaz na zaistenie hnuteľnej veci. Na postup pri zaistení hnuteľnej veci sa použije § 96e." Odôvodnenie: Ide o legislatívno-technické spresnenie návrhu zákona, ktorým sa upravuje nadpis ustanovenia do podoby, ktorá zodpovedá nadpisom predchádzajúcich paragrafov upravujúcich zaistenie majetku. Aby tu nevznikali nejaké právne vákuá alebo rôzne výklady advokátov, čo sa týka § 89 o vydaní veci. Zároveň navrhujem vyňať body 14 a 20 spoločnej správy na samostatné hlasovanie s návrhom ich neschváliť a namiesto nich navrhujem schváliť predložený pozmeňujúci návrh. Ďakujem.
27. schôdza NR SR - 1.deň - B. popoludní
Dátum: 2021-04-30
Poslanec: Kuffa, Filip (-)
Druh vystúpenia: Vystúpenie s faktickou poznámkou

166. Ďakujem za slovo. Pán minister Mičovský, povedali ste, že ste najbohatší rezort, hej, ministerstvo pôdohospodárstva a rozvoja vidieka. Čo sa týka zodpovednosti za krajinu, spravujete 88 % výmery Slovenska, patria tam lesy, polia, lúky. Ja si dovolím tvrdiť, že tam patrí aj voda, aj keď kompetenčne patrí síce pod životné prostredie, ale kvalitu vody zabezpečuje práve obhospodarovanie krajiny, hlavne lesných pozemkov. Povedali ste, že na Slovensku máme polia a to citujem doslova "polia s chudobnou produkciou", dá sa to chápať aj možnože tá chudoba v tom zmysle tej pestrosti druhov, hej? Povedali ste, že nemáme, nemáme v podstate to pestré prestrenie stola, ktoré by sme potrebovali. Minulý rok ste lietali na lietadle, hovorili ste, že máme tu žlté lány, že to treba zmeniť. Ale tu si treba uvedomiť jednu vec, že v podstate poľnohospodári sa správajú tak a pestujú to, za čo sú najviac asi podporovaní. A my sa tu nemôžme dneska čudovať, že oni pestujú repku, keď každý z nich vám povie, že za to dostane najviac peňazí. Čiže vy, keď ste nezmenili systém, darmo budete čakať, že sa zmení, že tu budeme mať teda väčšiu tú pestrosť tých druhov. Máte veľké vízie. Ja sa priznám, niektoré sa mi páčia, aj keď tu rozprávate o medonosných pásoch, biopásoch a tak ďalej. Ale vy si musíte uvedomiť jednu vec, vy nemáte čas. Vy síce vychádzate z predpokladu, že štyri roky tu budete niečo meniť, ale všetko nasvedčuje tomu, že v podstate rok ste už stratili, nezmenilo sa nič a tie ďalšie, to ďalšie časové obdobie vaše je veľmi, veľmi otázne. Povedali ste, že SPF zachraňuje stovky hektárov. No, to by som rád teda vedel, že v akom zmysle, lebo to som vážne nepochopil. Redistributívna platba. Viete, na výbore ste nám hovorili, že bude to 150 eur na hektár, aj keby bolo čo sa stalo. Výsledok je 50 euro na hektár. Plán obnovy a odolnosti, nula euro.
27. schôdza NR SR - 1.deň - B. popoludní
Dátum: 2021-04-30
Poslanec: Kuffa, Filip (-)
Druh vystúpenia: Vystúpenie s faktickou poznámkou

146. Ďakujem za slovo. Pán minister Budaj, čo sa týka programového vyhlásenia vlády, súhlasím, vieme tam aj my z opozície nájsť body, s ktorými sa vieme stotožniť. Sú tam dobré myšlienky, aj keď nie sú nejak konkrétne ohraničené časovým rámcom, čiže v mnohých prípadoch sú to len také všeobecné frázy tam dané, ktoré nevieme, kedy by mali byť naplnené tie ciele. Čo sa týka dekarbonizácie a zmeny klímy, tu si treba v prvom rade uvedomiť, že sú to procesy, ktoré človek nevie ovplyvniť, ktoré sú v podstate produktom prírody, a sú to procesy, ktoré človek pri dekarbonizácii vie ovplyvniť. A potom sú tu procesy, ktoré síce mohli by sme dať možnože na vrub prírody, ale sú spôsobené nesprávnym rozhodnutím človeka. Typickým príkladom na Slovensku, čo sa týka hlavne teda lesov, je tzv. bezzásah alebo to veľké lobovanie v dnešných dňoch, v posledných rokoch za tzv. všetko pre nič alebo ničnerobenie. Vidíme, že lesné pozemky, ktoré človek aktívne prestal obhospodarovať, sú hlavne v národných parkoch v tých najvyšších stupňoch ochrany, sa dnes v podstate stávajú najvýznamnejšími producentmi CO2 do vzduchu, hej, na to nikto nepoukazuje. Čo sa týka... (Rečník sa odmlčal. Vstup predsedajúceho.) Šeliga, Juraj, podpredseda NR SR Pán Kuffa? Kuffa, Filip, poslanec NR SR Vypadla mi myšlienka. (Povedané s pobavením.) Šeliga, Juraj, podpredseda NR SR Ja som sa zľakol, či sa niečo nestalo. Kuffa, Filip, poslanec NR SR Nie, nie, nie, nie, nie, vypadla mi myšlienka. (Prerušenie vystúpenia predsedajúcim.) Šeliga, Juraj, podpredseda NR SR Nič, nič sa nedeje. Kuffa, Filip, poslanec NR SR Ale nestihnem už, ja potom ešte v rozprave vystúpim k tým veciam, lebo už nestihnem reagovať. Ďakujem.
27. schôdza NR SR - 1.deň - B. popoludní
Dátum: 2021-04-30
Poslanec: Kuffa, Filip (-)
Druh vystúpenia: Vystúpenie s faktickou poznámkou

30. Ďakujem za slovo. Nás ľudia denno-denne a hlavne v posledných dňoch konfrontujú a požadujú od nás, aby sme zrušili núdzový stav, aby sme prestali s plošným testovaním. My z našej iniciatívy sme tu už viackrát mali návrhy na zrušenie plošného testovania, takisto núdzový stav sme nikdy nepodporili, detto opozícia, preto vítam, pán Blanár, váš návrh uznesenia, ktoré ste predniesli. A, samozrejme, toto vaše uznesenie na zrušenie alebo teda nepredlžovanie núdzového stavu a na zrušenie plošného testovania podporíme. Ďakujem.
25. schôdza NR SR - 6.deň - A. dopoludnia - 31.03.2021
Dátum: 2021-03-31
Poslanec: Kuffa, Filip (-)
Druh vystúpenia: Vystúpenie v rozprave

26. Vážené kolegyne, kolegovia, vážený pán predsedajúci, ja som takisto, podobne ako kolega Takáč tu spomínal, očakával, že zákon 504/2003 o nájme poľnohospodárskej pôdy že príde v nejakom komplexnejšom znení, ale oceňujem aj túto drobnú iniciatívu a predpokladám teda, že ten pozmeňujúci návrh, ktorý ste tu predniesli, že asi aj prejde. Ja ho práve vnímam pozitívne, že to bude vylepšenie postavenia vlastníka teda z doterajšieho pohľadu, bude to v podstate vylepšenie jeho právomocí. Chcel by som sa však opýtať jednu vec, komunikovali sme už pred začatím schôdze a nebolo mi tam jasné, v tom § 12 ods. 4 začína sa tá prvá veta "Ak oprávnený užívateľ..." hej a tak ďalej. A tam je tá odvolávka pod čiarou, ktorá sa odvoláva na zákon 229/1991, ktorý vlastne hovorí o tom, že kto je oprávnený užívateľ. A moja otázka bola, či to isté postavenie ako oprávnený užívateľ bude mať aj tá tzv. iná osoba, ktorá by, keď to nazvem, na ten poľnohospodársky trh, alebo keby vstúpila do tých vzťahov, či tiež budú pre ňu platiť v podstate tieto lehoty. A keď teda pošle nájomnú zmluvu alebo návrh nájomnej zmluvy tomu vlastníkovi, keď ten vlastník do dvoch mesiacov neodpovie, či aj pre tú inú osobu platia tieto lehoty takisto ako pre toho oprávneného užívateľa. V úvodnom slove ste spomínali ten neporiadok, aký tu máme od revolúcie. Na jednu parcelu že v priemere pripadá 12 vlastníkov, bolo to tu aj teraz v tých faktických poznámkach v niektorých spomenuté, že tým riešením sú pozemkové úpravy a je to v podstate obrovský dlh voči obyvateľom a vlastníkom. Ja len chcem povedať, že tie niektoré pozemkové úpravy vyzerajú skôr ako kozmetické úpravy, neni to vždy tak doslovne to prekreslenie é-čkového stavu do c-čkového, ale niekedy naozaj tie parcely ostanú rozkúskované a možno fakt sa zhrabnú len tie milióny. A jediný ten prínos tých pozemkových úprav je možno len v tom, že v istých podieloch získate parcely, kde ste možno zapísaný v 1/1, ale čo sa týka ucelenosti tých parciel v rámci katastra, tak možno nedosiahnete žiadne ucelenia a zase máte tie pozemky len rozhádzané. Čiže možno aj na to by sa trebalo pozrieť a, a lepšie realizovať tie projekty. Ja len toľko. Ďakujem.
25. schôdza NR SR - 5.deň - B. popoludní - 30.03.2021
Dátum: 2021-03-30
Poslanec: Kuffa, Filip (-)
Druh vystúpenia: Vystúpenie s faktickou poznámkou

161. Ešte tak dodám na margo toho, my by sme v podstate mali mať poslanecký prieskum o vybraných častiach lesov na Slovensku, ktorý, bohužiaľ, kvôli COVID-u sme museli presunúť. Ja verím tomu, že keď sa tento poslanecký prieskum zrealizuje, mal sa robiť v Belianskych Tatrách, a teda ešte aj v iných územiach, že určite aj poslanci zmenia názor na to tzv. ničnerobenie alebo na tie bezzásahové zóny. Či tu chceme mať apokalyptickú krajinu, alebo normálne, zdravé lesy, ktoré nám budú slúžiť a budú ukladať aj ten uhlík.
25. schôdza NR SR - 5.deň - B. popoludní - 30.03.2021
Dátum: 2021-03-30
Poslanec: Kuffa, Filip (-)
Druh vystúpenia: Vystúpenie s faktickou poznámkou

105. Ja len, taká krátka poznámka na margo toho zadržiavania vody v krajine. V podstate to bude mať aj za následok to, že tá krajina, tá miestna klíma s vplyvnom tej zadržanej vody aj ochladí. Čiže naozaj to je pozitívny prínos a treba sa na to zamerať, aby to zadržiavanie vody na Slovensku sa podporilo. Vďaka.
25. schôdza NR SR - 5.deň - B. popoludní - 30.03.2021
Dátum: 2021-03-30
Poslanec: Kuffa, Filip (-)
Druh vystúpenia: Vystúpenie s faktickou poznámkou

85. Ďakujem za slovo. Pán poslanec Kazda, odhliadnuc od vášho úvodu, kde ste spomínali konzervativizmus, antropcentrizmus a pravicu, oceňujem, že ste predniesli aj taký iný pohľad na túto problematiku. Nedávno tu bol pán minister Budaj, v podstate hovoril k téme ohľadom pripravovaných legislatívnych úloh na zmiernenie klimatických dopadov. Vy ste boli taký jediný aj s vašou kolegyňou Zemanovou, ktorí ste v tej rozprave asi stáli nohami na zemi. Vidím, že túto líniu si držíte aj doteraz. Aj vtedy ste tam predniesli nejaké čísla, teraz nejaké fakty a skutočnosti. Naozaj Slovensko nie je v tej produkcii tých skleníkových plynov na tom až tak zle, že by sme sa tu museli teraz nejako extra biť do pŕs a prijímať nejaké drastické opatrenia, lebo chceme sa tu pred niekým ukázať. Ďakujem.
25. schôdza NR SR - 2.deň - A. dopoludnia
Dátum: 2021-03-17
Poslanec: Kuffa, Filip (-)
Druh vystúpenia: Vystúpenie s faktickou poznámkou

74. Ďakujem za slovo. Čo sa týka tohto návrhu zákona a tej tradičnej rodiny, dostávame pravidelne do našich poštových schránok bulletin Inštitútu pre výskum práce a rodiny, ktorý je štátnou príspevkovou organizáciou Ministerstva práce, sociálnych vecí a rodiny Slovenskej republiky, a minulý rok sme dostali bulletin s názvom Prečo na manželstve záleží. Robila, robili štúdium v tretej najľudnatejšej krajine sveta a tam si položili tieto otázky, budem to citovať: „Ktorý sociologický či demografický faktor má najvyššiu koreláciu s tým, že dieťa až vyrastie, teda až bude dospelým človekom, bude sa vyhýbať spoločenským patológiám – zločinnosť, závislosť na návykových látkach, slabé študijné výsledky, chronická nezamestnanosť, neschopnosť či neochota nájsť si dlhodobé zamestnanie a tak ďalej, a, naopak, bude mať a viesť to, čo sa označuje ako spokojný, šťastný a produktívny život? Je to rasa? Je to rasa rodičov tohto dieťaťa, etnicita, príslušnosť k nejakej konkrétnej cirkvi, náboženskému spoločenstvu, bohatstvo rodičov či iné materiálne zabezpečenie, vek rodičov, kedy mali toto dieťa?“ Tou odpoveďou nebolo ani jedno z toho. Tá najvyššia korelácia s úspešným, produktívnym, nezločineckým a nepatologickým životom bola daná skutočnosťou, že dieťa vyrástlo v úplnej rodine s otcom a matkou. Čiže nie rasa, ani bohatstvo, ani... ale úplná stabilná rodina s otcom a matkou, to je v podstate tá istota toho všetkého. A tí poslanci, ktorí budú mať pochybnosť pri hlasovaní, či hlasovať za tento návrh, alebo nie, ja ich odporúčam, aby si pozreli tento bulletin, a tam je to v kocke zhrnuté, asi 30, viac jak 30 bodov minimálne, ktoré hovoria o tom, prečo tradičná rodina. Ďakujem.
23. schôdza NR SR - 2.deň - B. popoludní
Dátum: 2021-01-27
Poslanec: Kuffa, Filip (-)
Druh vystúpenia: Vystúpenie s faktickou poznámkou

78. Ďakujem za slovo. Miro, ja mám na teba jednu otázku a možno to bude zároveň aj otázka na ministra obrany. V rozprave si poukázal na pochybný kontrakt, ktorý uzatvorila LOT-ka - Letecké opravovne Trenčín na čele s pánom Galkom s ruskou firmou a neni ti to vlastne do dneska jasné, že prečo je tomu tak. Ja si pamätám, že v roku 2020 si podal interpeláciu na ministra obrany, kde si sa túto otázku pýtal, tam si poukázal na to, že je uzatvorený ten kontrakt s ruskou firmou na opravu vrtuľníkov Mi-8, Mi-7 (pozn. red: Mi-17), tak sa ťa chcem spýtať, že či si do dneska nedostal na to odpoveď, keďže, keďže si to tu v rozprave zase načrtol. Možno, že by si sa k tomu dostal, neviem. Bol si v podstate vyhnaný skôr z tej rozpravy, takže toľko. Ďakujem.
23. schôdza NR SR - 2.deň - A. dopoludnia
Dátum: 2021-01-27
Poslanec: Kuffa, Filip (-)
Druh vystúpenia: Vystúpenie s faktickou poznámkou

150. Ale len krátko v tom pozmeňováku je aj dátum posunutia účinnosti, samozrejme, ten, čo si navrhoval ako prvý ten, už vypršal. Ale či sa ti nezdá, že to je trochu dlhá doba ten 1. január 2022, či sa to nedá skôr tá účinnosť, či by sa nedala. Vďaka.
23. schôdza NR SR - 2.deň - A. dopoludnia
Dátum: 2021-01-27
Poslanec: Kuffa, Filip (-)
Druh vystúpenia: Vystúpenie s faktickou poznámkou

134. Ďakujem za slovo. Navrhli ste hlasovanie preložiť na zajtra na 17. hodinu. Ako dôvod si uviedol, že sú tam nejaké nezhody alebo kameň úrazu, tak nejak si to naznačil. Chcem sa ťa opýtať, či by si vedel aj konkrétnejšie povedať k tomu niečo, lebo neni mi to jasné. Sme v druhom čítaní, a predsa ak mal niekto nejaké pripomienky, mohol podať pozmeňujúce návrhy. Podal si ich iba ty, teraz dva. Čo sa bude teda diať, či sa znova otvorí rozprava alebo čo bude nasledovať, neviem si to vysvetliť. Pretože ako si vravel, od augusta je to tu na stole. Vtedy si to kvôli tým opatreniam zo solidárnosti si ten zákon prehodil minimálne dvakrát, hej. V podstate sme sa k tomu dostali až neskôr, čiže času tam bolo si myslím. Keď som to dobre pochopil, tak vlastne ten kameň úrazu pramení od niektorého z koaličných partnerov. Ďakujem.
23. schôdza NR SR - 2.deň - A. dopoludnia
Dátum: 2021-01-27
Poslanec: Kuffa, Filip (-)
Druh vystúpenia: Vystúpenie s faktickou poznámkou

114. Ďakujem za slovo. Paťo, v rozprave si nám načrtol vlastne taký prierez za celú tú históriu toho, jak si sa dostal k tomuto návrhu zákona, jak si za tie roky bojoval, s akými nekalými praktikami si sa stretol. Ja mám na teba otázku, keďže si spomínal mnoho tých negatívnych skúseností s rôznymi inštitúciami nielen súkromnými, ale až na úroveň štátnych organizácií, že či od volieb došlo už k očiste týchto nekalých praktík, s ktorými si sa aj ty priamo stretal. Ďakujem.
65. schôdza NR SR - 13.deň - B. popoludní
Dátum: 2022-05-24
Poslanec: Kuriak, Milan (OĽANO)
Druh vystúpenia: Vystúpenie s faktickou poznámkou

153. Kolega Milan Mazurek, už aj vaši bývalí stranícki kolegovia pochopili, že pomoc rodinám a deťom je veľmi potrebná. Vy viete, že na túto pomoc čaká aj väčšina rodín s deťmi na Slovensku. Vy, pán Mazurek, to tiež veľmi dobre viete, ale pomoc rodinám s deťmi nechcete podporiť len a len preto, lebo predkladateľom je Igor Matovič. Tak ako ste sa aj vyjadrili, že nebudete Matovičovi naháňať politické body. Toto ma veľmi mrzí, že ste sa takto znížili, že namiesto pomoci rodinám robíte politiku. Uvedomte si, že ale, že ľudí, rodiny s deťmi nezaujíma politika ani to, kto pomoc rodinám s deťmi predkladá. Pre rodiny je dôležité, aby mali v tejto ťažkej situácii za čo kúpiť deťom jedlo, oblečenie, zaplatiť voľnočasové aktivity a tak ďalej. Tak často kritizované krúžky pre deti, ktoré si často beriete do úst, lebo nič iné vám neprekáža len krúžky a keď nie krúžky, tak potom si zas nájdete nejakú inú výhovorku. Vy zo strany REPUBLIKA, SMER, HLAS a SaS si uvedomte, že rodiny potrebujú pomoc teraz. Pochádzam z obce Rabča na Orave, kde je najvyššia pôrodnosť v rámci Slovenska, rodí sa tu najviac detí. Milan Mazurek, dobre, dobre som vám radil v piatok, keď ste išli na víkend domov, aby ste po víkende prišli do tohto pre nás s tým, že tento zákon podporíte, a keby ste tak urobili, tak do mojej rodnej obce Rabča by ste sa kľudne mohli vrátiť možno aj v predvolebnej kampani a pozrieť sa týmto ľuďom priamo do očí. Ľuďom, ktorí dokážu sa obetovať pre rodiny a neboja sa prijať dieťa ako, aj ako boží dar. A vy, vy toto popierate a vy, vy ste vyvýšili rodiny nad... (Prerušenie vystúpenia časomerom.)
65. schôdza NR SR - 13.deň - B. popoludní
Dátum: 2022-05-24
Poslanec: Kuriak, Milan (OĽANO)
Druh vystúpenia: Vystúpenie s faktickou poznámkou

95. Ďakujem. Kolega Rado, v dvoch rozpravách po sebe sme od vás, liberálni kolegovia, ty a Marián, od Mariána Viskupiča, počúvali samé čísla, plné štatistík, dokonca aj z medzinárodných celosvetových zdrojov. Ja teda uvediem tiež krátku, ale čerstvú štatistiku zo včera z Oravy, priamo z reálu, z mojej rodiny. Nie je to štatistika a číslo z Eurostatu, ale z rodiny otca Milana Kuriaka. Uvediem konkrétny príklad. Bol som na nákupe s najmladším synom, kupovali sme iba základné veci, oblečenie, obuv, okrem toho sme sa zastavili na obede za 7 eur a tento, tento nákup nás stál necelých 170 eur. Hej, že naozaj a nebol to nákup, ja neviem, na niekoľko mesiacov, ale iba, iba základné potreby. Čudujem sa, že hlavne vy liberálni poslanci a ľudia, ktorí máte v názve strany "solidarita" závidíte navýšenie v tomto prípade naozaj symbolického prídavku pre deti, ktoré, ktorým sa môže trošku uľahčiť situácia a aspoň trošku zlepšiť život aspoň teraz v tejto ťažkej dobe, ktorá nás aj vďaka vojne na Ukrajine a zdražovaniu cien postihla. Určite som za to, že pomoc si zaslúžia aj rodičia, ktorým nebolo umožnené z rôznych dôvodov mať deti, ale snáď každý normálne zmýšľajúci človek pochopí, že rodiny už len s jedným dieťaťom majú vyššie náklady, a to nehovorím... (Prerušenie vystúpenia časomerom.)
65. schôdza NR SR - 13.deň - B. popoludní
Dátum: 2022-05-24
Poslanec: Kuriak, Milan (OĽANO)
Druh vystúpenia: Vystúpenie s faktickou poznámkou

52. Ďakujem. Pán Fico, vaše sociálne cítenie pre rodiny s deťmi bolo podobné ako solidarita strany SaS, keď štvrté, piate, šieste a ďalšie dieťa je príťažou, a práve týmto deťom a rodinám, ktoré omnoho viac potrebovali pomoc, keďže mali viacej detí, tak ste rodinné prídavky krátili. Pán Fico, nedajú sa počúvať vaše výčitky, že k návrhu zákona neprebehol sociálny dialóg. Vy ste za 12 rokov len sa tvárili, ako rokujete a vediete nielen sociálny dialóg, ale iné a výsledok týchto vašich rokovaní a dialógov bola nula. Nula pre rodiny s deťmi, nula pre dôchodcov, nula pre podnikateľov a nula pre bežných ľudí. Ak nerátame drobné omrvinky v centíkoch, kedy poštovné s listom o zvýšení príspevku bolo vyššie ako samotný príspevok, tak ste naozaj úprimne nemali snahu pomáhať ani rodinám, ani podnikateľom, ani dôchodcom a bežní ľudia boli pre vás úplne na okraji vášho záujmu. Na druhej strane ste ale mali zvýšený záujem o oligarchov, ktorých ste si všímali až nad rámec a vytvárali ste im mimoriadne dobré podmienky na ich bohatnutie. Teraz je čas, aby práve títo, ktorí mali dlhé roky vytvárané výborné podmienky od štátu, aby vrátili naspäť cez pomoc rodinám a deťom tieto peniaze. Také stimuly a pomoc od štátu, ako mali mnohí zbohatlíci... (Prerušenie vystúpenia časomerom.)
65. schôdza NR SR - 12.deň - A. dopoludnia
Dátum: 2022-05-20
Poslanec: Kuriak, Milan (OĽANO)
Druh vystúpenia: Vystúpenie s faktickou poznámkou

146. Ďakujem. Kolega Rado, mám ťa rád. Prekáža ti, že bez medzirezortného pripomienkovania sa predkladá tento veľmi potrebný a dôležitý zákon o pomoci rodinám a deťom. Prekvapuje ma, že ti to neprekážalo pri iných menej dôležitých zákonoch, nejdem konkrétne menovať naposledy, o aký išlo. Hovoril si o slušnosti, o slušnom Slovensku. Snáď pomoc rodinám a deťom je tým najväčším prejavom aj slušnosti okrem iných prejavov. Rado, verím, že aspoň ty naberieš odvahu a využiješ, si na klube SaS, výnimku, výnimku, aby si mohol za pomoc rodinám a deťom zahlasovať. Určite tým okrem iných potešíš aj tvojich príbuzných na Orave, ktorí sú pro-rodiny a pro-life, ktorých poznám a veľmi si ich vážim. Keď si nechceš pomoc uplatniť, lebo vytýkaš, že, alebo ty ju nepotrebuješ, tak určite je dosť ľudí, rodín s deťmi na Slovensku, ktoré tieto tvoje peniaze, ktoré sú pre teba nadbytočné a nepotrebné, tak ich určite s radosťou využijú. Ak ich nevieš komu posunúť, tak ja ti rád poradím. Poznám stovky takýchto rodín. Máš, máš problém aj s financovaním voľného času detí. Každý, kto má deti a ktorým chodia deti na krúžky, tak vie, že koľko takéto aktivity rodiny stoja, a mnohé, mnohé deti si toto nemôžu dovoliť. Taký ten už v dnešnom storočí by to mal byť základ, aby neboli deti obmedzované kvôli nedostatku financií ešte aj v tomto. Verím tomu, že napríklad... (Prerušenie vystúpenia časomerom.)
65. schôdza NR SR - 12.deň - A. dopoludnia
Dátum: 2022-05-20
Poslanec: Kuriak, Milan (OĽANO)
Druh vystúpenia: Vystúpenie s faktickou poznámkou

118. Ďakujem. Pán kolega Mazurek, ešteže sa máte na čo vyhovárať. Tentokrát vám ZMOS pomohol, aby ste sa mohli vyviniť, že nezahlasujete za pomoc rodinám s deťmi. Veľmi vám ležia na srdci krúžky, čo je vaša druhá výhovorka, aby ste sa vyvinili, že nepodporíte hlasovaním najväčšiu pomoc rodinám s deťmi za posledné desaťročia. Často máte reči o pomoci, o tom, ako vám záleží na najslabších, na najzraniteľnejších, teraz máte šancu ukázať hlasovaním, nakoľko úprimne to s pomocou myslíte. Neobstojí pred ľuďmi ani výhovorka, že to nepodporíte, lebo Igor Matovič. Beriete to len politicky a bojíte sa, že schvaľovanie, schválenie zákona prinesie niekomu politické body. Tu ide ale o rodiny, o deti, a preto by ste mali politiku dať bokom. Máte víkend pred sebou, prehodnoťte, premyslite a v utorok príďte medzi nás s tým, že tento zákon podporíte, máte šancu sa aj pred národom ukázať a prejaviť, že vám naozaj na rodinách s deťmi záleží, a určite vám to môže skôr pomôcť ako ublížiť a, a raz budete Igorovi Matovičovi ďakovať, že ste mohli byť súčasťou najväčšej humánnej pomoci pre rodiny a deti. No a čo sa týka, čo sa týka ako samospráv, že sa vyhovárate, ako to nezvládnu, nebojte, zvládnu to, tak ako, ako to zvládli doteraz, a hlavne tí, hlavne tí šikovní starostovia, ktorí veľmi dobre vedia manažovať svoje obce, a primátori svoje mestá, takže... a tí, čo plakali, nariekali doteraz, tak budú vždy, lebo viete, boli zvyknutí, že štát im možno až príliš pomáhal a niekedy sa treba aj uskromniť a... (Prerušenie vystúpenia časomerom.)